钦定古今图书集成/明伦汇编/官常典/第769卷 > 张卤
## 钦定古今图书集成/明伦汇编/官常典/第769卷 > 张卤

按《明外史》本传：“卤字召和，仪封人。嘉靖三十八年进
士，历知婺源、高平二县，入为礼科给事中。隆庆元年
六月，上新政三事，言陛下以来视朝之时较祖宗退
朝之时为更晚，非所以励臣工、慎始基也。自今请日
出为期，毋滋晏安，用荒庶政。圣学之成必由积累，一
日之间接贤士大夫之时多，由不接妾竖之时少。今
经筵方启而辄停，近复并日讲罢之。初政已尔，后将
奈何？乞陛下亟自奋励，以期日新。曩臣等请大臣便
殿奏事，命谏官随入，已蒙听许，已数月矣。群臣既无
召对之时，辅臣亦无造膝之请，愿力勤延访，成泰交
之美。臣又闻朝野浮议，谓臣民章奏，陛下多不亲览，
宫中永日，惟事敖游，诚不可不深戒也。”报闻。明年春引累朝故事，请豫建太子，慎选近侍如先朝覃吉者，
以资导护。帝是之。辽王宪卿多行不义，卤具以闻，遂
夺世宗所赐“真人”号，及岁禄三之一。屡迁兵科都给
事中。帝将大阅，而京营总督镇远侯顾寰以老疾辞
任。卤言：“寰为大将军十五年，优游无事，坐享尊荣。今
天子躬自临戎，方疏别功罪，乃图自便耶？”寰遂不敢
去。卤复列上京营五议，极陈营伍消耗、操演虚饰之
弊，帝不纳。中官孟冲、提督南海子，海户王印等发其
奸利事，冲谮之。帝取中旨，荷校一月，发戍边。尚书刘
体干、给事中刘继文、魏体明、李己，御史萧廪、刘良弼
连章请付法司，帝不纳。卤复上言：“祖宗以来，辅臣无
不预闻之政，法司无不详谳之刑。今孟冲何人，乃敢
干纪作成。使令不关乎宰辅，刑狱不析乎李官。陛下
诚思王振、刘瑾，岂遽底滔天哉？正以今日传一旨，明
日擅一令。当时大臣不能力争，驯致毒流海内，宗社
几危，前辙非远。冲复蹈之，势将何所不极！乞亟放逐。”
以其事付法司，帝不能用。三年九月，中旨贳败将刘
宝、田世威死，塞上立功。卤复执奏：“二人何情可矜，何
功足议？推荐论救，出自何人？朝无定法，则人有蓄疑。
幸无使边将生心，奸人得计。”帝怒，中官复中之，将论
罪。尚书毛恺、御史王时举力救，乃夺俸二月。明年春，
论宣大总督陈其学清谨，寡才略，其学遂夺去。大学
士赵贞吉议改京营制，卤以为不可。时已推太常少
卿，或谓卤：“公已迁官，疏可无上。”卤曰：“未拜命，则犹谏
官也。”竟上之。制虽更，后卒复故。五年以右通政拜右
佥都御史，提督操江。明年改抚浙江。旋以忧去。万历
六年起故官，巡抚保定，进右副都御史。八年入拜大
理卿。张居正最器卤，每接席谘访，卤无所阿徇。久之，
渐失居正欢，而忌者复中之。先是，卤抚保定，冯保家
在焉，使人请于卤，欲为建坊。卤曰：“劳民以媚士大夫
且不可，况中官乎？”保衔之。至是，二憾交作。给事中秦
燿以卤常荐中芦运同卫重鉴，谓非巡抚所辖，劾卤
违制。而重鉴又吏尚王国光戚党，御史孙自复言卤
献媚当路。明年大计京朝官，言官拾遗。及卤出为南
京太常卿，甫抵任，复为御史徐金星所劾，竟罢归。卤
居谏垣最有声。惜屡被口语，遂不复振。然其素行，终
无玷云。